ועדת הכלכלה, כנסת 20, פרוטוקול מספר 849, 2018-11-12 09:30

איתן כבל: בוקר טוב, אני מתכבד לפתוח את הישיבה.

איתן כבל: גברתי מנהלת הוועדה, היועצת המשפטית – ברוכה הבאה, אדוני הדובר, רשמת, ערוץ הכנסת – ברוכה הבאה.

איתן כבל: אני מבקש לפני הכול, לשלוח מכאן תנחומים למשפחתו של החייל ההרוג, וכמובן החלמה מהירה לפצוע – או פצועים - עדיין איני יודע את כל הנתונים.

איתן כבל: היה אירוע קשה, אבל זה חלק לצערנו, מהמחיר שאנו משלמים בהגנה על אזרחי מדינת ישראל.

איתן כבל: כפי שאני תמיד חוזר ואומר, שבהגנה על אזרחי מדינת ישראל אין שום פשרות, ולא צריך שתהיינה פשרות.

איתן כבל: מעניין לעניין, כמדי שבוע אני גם פותח בהודעה על מספר ההרוגים בקטל בדרכים – שם זו מלחמה יום-יומית.

איתן כבל: מספר ההרוגים עומד על 265 איש ואשה שקיפדו את חייהם.

איתן כבל: יש ירידה משמעותית - בשנה הקודמת בתקופה הזו נהרגו 328 אנשים.

איתן כבל: אנחנו כבר הצלחנו למעלה מ-50 אנשים בעבודה שעושים כאן.

איתן כבל: לצערי, אירועי השבועות האחרונים פגעו קשות.

איתן כבל: חשבנו שהמצב יהיה עוד הרבה יותר טוב, עד לפני שבועיים-שלושה.

איתן כבל: לצערי חודש אוקטובר היה קטלני במיוחד – 40 הרוגים.

איתן כבל: זה היה החודש הקטלני ביותר בארבע או חמש השנים האחרונות, ואני מקווה שמגמת הירידה תחזור ותתייצב למה שיש או היה לנו מתחילת השנה.

איתן כבל: ושוב במעבר חד, נפתח את היום בהקראת שיר כפי שאני נוהג לעשות מדי יום.

איתן כבל: בוקר טוב.

איתן כבל: היום יום שני ד' כסלו 12.11.

איתן כבל: בשבת נקרא את פרשת ויצא.

איתן כבל: היום אקריא את שירו של אלעד רווה, אלון בכות.

איתן כבל: רווה, נשוי ואב לארבעה, הוא איש חינוך.

איתן כבל: מפתח הדרכה מקוונת במט"ח – מרכז טכנולוגי חינוכי, תושב גוש עציון.

איתן כבל: השיר מבוסס על הפסוקים המתארים את אבלו של יעקב על דבורה מינקת רבקה בעת חזרתו הביתה מלבן.

איתן כבל: הרמב"ן מפרש שהכתוב בחר להסתיר, ולתווך לנו את מות רבקה, אמו של יעקב, דרך הסיפור על מות המינקית.

איתן כבל: משום הביזיון שהיה לרבקה במותה עשו שונא אותה, יעקב איננו ויצחק עיוור בביתו.

איתן כבל: השיר נכתב בהקדשה לסבו הרב שמעון פרידלנדר זצ"ל שהיה מחנך ידוע בצייטלין בתל-אביב ורב בית הכנסת.

איתן כבל: את השיר הזה קיבלתי בטוויטר.

איתן כבל: המשיכו לשלוח שירים, ואשמח להקריא אותם בפתיחת הדיונים בוועדה.

איתן כבל: אלון בכות, אלעד רווה.

איתן כבל: "22 שנה לא נראה יעקב.

איתן כבל: מי יודע היכן.

איתן כבל: יצחק ספון בביתו, עיניו כהו, בצללים יתבונן.

איתן כבל: 22 שנה עשו באדום, מלהג בשנאה, כרס אימו מקלל.

איתן כבל: "רבקה בעד האשנב.

איתן כבל: עוד נשקפת, מצפה.

איתן כבל: ליל ועוד ליל.

איתן כבל: היא תשוב.

איתן כבל: תעמוד בפתח עיניים על דרך שכל עובריה ארוה.

איתן כבל: ואף הכתוב לא יזכיר מיתתה, בעת שבני חת יקברוה.

איתן כבל: 22 שנה סופו ללקות כנגדן.

איתן כבל: מתנהל לאטו עם צאנו, ילדיו.

איתן כבל: הוא רוצה את אימו, ובמקומה רק מיניקת, אלון בכות על נחל אכזב".

איתן כבל: וברשותכם, אנחנו עוברים בצורה חדה - צו רשות שדות התעופה (שינוי התוספת לחוק), התשע"ט-2018.

איתן כבל: אין הצבעה.

איתן כבל: אתם צריכים רק להציג את זה בפנינו.

איתן כבל: אנא הקריאו את הצו, ואמרו לנו במה דברים אמורים.

איתן כבל: בבקשה.

רון חלפון: רון חלפון, מהלשכה המשפטית של משרד התחבורה.

רון חלפון: משנת 2000, בעקבות המצב הביטחוני, הופסקה הפעילות התעופתית בשדה התעופה עטרות בירושלים.

רון חלפון: מאז אין שם פעילות תעופתית – ודאי לא חוקית.

רון חלפון: רשות שדות התעופה מחזיקה את השדה- הוא עדיין שייך לה.

רון חלפון: אנחנו רוצים לגרוע את השדה מהתוספת לחוק רשות שדות התעופה, להחזיר את הקרקעות לרשות מקרקעי ישראל כדי שהם יעשו בזה שימוש.

רון חלפון: אם אני מבין נכון, זה בבנייה.

רון חלפון: אקריא את הצו?

איתן כבל: בבקשה.

רון חלפון: צו רשות שדות התעופה (שינוי התוספת לחוק), התשע"ט – 2018.

רון חלפון: בתוקף סמכותי לפי סעיף 55(א) לחוק רשות שדות התעופה, התשל"ז – 1977 (להלן – החוק), בהתייעצות עם מועצת הרשות ובידיעת ועדת הכלכלה של הכנסת אני מצווה לאמור: שינוי התוספת לחוק.

רון חלפון: 1.

רון חלפון: בתוספת לחוק, יימחקו המילים: "שדה תעופה ירושלים (עטרות)".

איתן כבל: תודה.

איתן כבל: יש כאן נציגת מינהל?

איתן כבל: בבקשה.

איתן כבל: יש תוכניות לגבי המקום הזה?

רות אפריאט: בהחלט יש תוכניות לגבי המקום הזה.

רות אפריאט: יש תוכנית שמקדם משרד הבינוי והשיכון ומגורים על השטח הזה, ובמקביל התקבלו פניות גם מחברת מוריה וגם ממשרד התחבורה, כדי לעשות שטחים זמניים בשטח הזה - אם זה לטובת הרכבת הקלה, אם זה לטובת נתיבי תחבורה, ואנחנו בוחנים את הפניות האלה בימים אלה.

רות אפריאט: כמובן, אנחנו בעד הגריעה, אבל יש המערכת ההסכמית בינינו לבין רשות שדות התעופה ואין בעת חתימת הצו כדי לגרוע מהוראות ההסכם ומחובות ככל שישנן.

איתן כבל: שמת לב שאמרת לי כל תכנון אפשרי – מיחידות דיור, עבור למלאכה, עבור לתשתיות.

רות אפריאט: לא סותר.

איתן כבל: לא אמרתי שסותר.

איתן כבל: אני מנסה להבין, לדעתכם.

איתן כבל: את יכולה לומר: אין לנו עדיין - גם זה בסדר.

רות אפריאט: משרד הבינוי והשיכון מקדם תוכנית מגורים לשטח הזה.

רות אפריאט: עד שהיא תתאשר- - -

איתן כבל: אבל מניסיון, את אומרת, שזה לא יהיה לפני עוד עשרים שנה.

רות אפריאט: לא.

רות אפריאט: היום אנחנו מקדמים תוכניות מהר.

רות אפריאט: אנחנו בהחלט מיינדד לדבר הזה, אבל ככל שבינתיים אפשר לעשות שימוש זמני בשטח לטובת גופי תשתיות, בהחלט נבדוק.

איתן כבל: תודה.

ענבר הרשקוביץ: רק לשם האחידות החקיקתית, תיקון קטן לנוסח – צריך להיות: בתוספת לחוק, המילים "שדה תעופה ירושלים עטרות" יימחקו.

איתן כבל: בסדר גמור.

איתן כבל: אני מודיע, שהצו הובא בהתאם לחוק לידיעת ועדת הכלכלה.

איתן כבל: אני מודה לכם.

איתן כבל: שיהיה לכולנו בהצלחה.

איתן כבל: תודה.

איתן כבל: תודה רבה, הישיבה נעולה.